Anastassia Kovalenko-Kõlvart

Anastassia Kovalenko-Kõlvart (kuni 2022. aastani Anastassia Kovalenko; sündinud 21. septembril 1991 Tallinnas) on Eesti poliitik, jurist ja mootorisportlane (mootorrataste ringrajasõitja).

Haridus 
Ta lõpetas aastal 2010 Tallinna Prantsuse Lütseumi. Seejärel astus ta Tartu Ülikooli õigusteaduskonda. 2012. aastal läbis ta lisaks Cambridge'i Ülikooli suveprogrammi, õppides süvendatult äriõigust. 2013. aastal lõpetas ta Tartu Ülikooli bakalaureuseastme ning astus sama ülikooli õigusteaduse magistriõppesse. Tema 2015. aastal kaitstud töö analüüsis rahapesusüüdistusi ja selle eelkuritegusid, juhendajad olid kriminaalõiguse professor Jaan Sootak ja vandeadvokaat Marko Kairjak.

2015. aastal astus Kovalenko Tartu Ülikooli majandusteaduskonda. Ta kaitses 2017. aastal ärijuhtimises dotsent Priit Sanderi juhendamisel magistritöö, mis keskendus vähemusaktsionäride investorkaitse analüüsimisele, tehes seda Eestis esmakordselt õigus-majandusliku vaatenurga alt. Magistritöös käsitletud suurettevõte BLRT Grupp kaebas Kovalenko kohtusse, et ta lükkaks ümber nii oma magistritöös kui ka selleteemalises Äripäeva intervjuus esitatud väited BLRT kohta. Kovalenko sõnul on kohtuasi ehe näide vähemusaktsionäri õiguste vähesest kaitsest, mille tulemusel suuraktsionärid kasutavad oma mõjujõudu vähemusaktsionäridega manipuleerimiseks: "Mitu inimest kokku ja milliste tunnihindadega suuraktsionäri palvel seda ligi 100-leheküljelist koolitööd analüüsis, ei ole täpselt teada, kuid päris kindlasti võib väita, et ka need tuhanded eurod tulid pardoksaalsel kombel BLRT arvelt ehk nii suuraktsionäri kui ka kõigi vähemusaktsionäride ühisest rahakotist." Tema hinnangul leidub Eesti ärimaastikul mitu näidet sellest, kuidas vähemusaktsionäride nõrk juriidiline positsioon ei võimalda neil oma osalusest teenida ega ka osaluse väärtust realiseerida: "Kokkuvõttes mõjutab selline olukord majandust laiemalt, sest riigi poolt kehtestatud seadustel ja reeglitel on investorite käitumisele oluline mõju ning selline ettevõtluskeskkond ei kutsu välisinvestoreid siia investeerima. Kavatsen ka edaspidi oma professionaalses ja ühiskondlikus tegevuses seista selle eest, et vähemusaktsionäride õigused saaksid seadusandja poolt tugevama kaitse."

Plagiaadisüüdistus 
2019. aasta veebruaris süüdistati Eesti Päevalehes ilmunud artiklis Kovalenkot plagiaadis, väites, et tema magistritöös on lehekülgede kaupa teistelt autoritelt viitamata kopeeritud materjali. 19. märtsil 2019 esitas Tartu Ülikooli õppeprorektori Aune Valgu moodustatud komisjon oma otsuse, milles seisab, et "Viitamiseeskirjade rikkumist esineb mõlemas magistritöös läbivalt, viitamiseeskirjade rikkumine on ulatuslik, viitamata on jäetud või ebakorrektselt on viidatud lõikude, kohati lehekülgede kaupa. Komisjoni hinnangul on A. Kovalenko rikkunud õigusteaduskonna ja majandusteaduskonna üliõpilastööde juhendite nõudeid ning pannud toime akadeemilise petturluse, minnes vastuollu õppekorralduseeskirja nõuetega. Allikatele viitamata jätmisega on A. Kovalenko rikkunud ka vastavate allikate autorite autoriõigusi". Aprilli lõpus tunnistas Tartu Ülikool Kovalenko magistriõppe lõpudiplomid kehtetuks. 2020. aastal sooritas Kovalenko Tartu Ülikooli majandusteaduskonnas magistrieksami ning sai uuesti magistridiplomi. 2021. aastal kaitses Kovalenko Tartu Ülikooli õigusteaduskonnas uue magistritöö ning sai uuesti õigusteaduse magistrikraadi.

Töökäik 
Õigusteaduse bakalaureuseõpingute ajal töötas ta advokaadibüroos Sorainen vaidluste lahendamise meeskonnas. Majandusteaduskonna magistriõpingute ajal hakkas ta tegelema oma isa Valeri Kovalenko ja teiste vähemusaktsionäride dividendivaidlusega BLRT Grupis. Samuti hakkas Anastassia Kovalenko sõna võtma meedias vähemusaktsionäride investorkaitse teemadel, tuues välja kehtiva seadustiku puudujääke.

Sportlasena 

Anastassia on võistelnud motoringrajas 2012. aastast, mil ta sõitis Kawasaki Ninja 250R rattaga Eesti karikaetappidel. 2013. aastal liikus ta edasi suurema võimsusega ratta peale – Kawasaki Ninja 600 – ning võttis osa korraga kahest võistlusklassist – Superstock 600 B ja C-klass. Hooaja üldarvestuses saavutas Anastassia C-klassis kolmanda ja Superstock 600 B klassis teise koha.

2014. aastal liitus Anastassia Soome ühe tuntuima motoringraja võistkonnaga – Kallio Racing, mille omanikuks on MotoGP sõitja Mika Kallio. 2014 hooajal võistles Anastassia nii Eesti kui ka Soome meistrivõistlustel. Hoolimata hooaja keskel toimunud kukkumisest, mille tagajärjel murdus Anastassial rangluu, suutis ta hooaega jätkata, lõpetades Superstock 600 B klassi esikohal. 2015. aastal hakkas Anastassia sõitma Euroopa juunioride karikasarjas, kus naiste arvestuses tuli teiseks. 2016. aasta alguses alustas Kovalenko treenimist MotoGP kolmekordse maailmameistri Jorge Lorenzo isa käe all. Samal aastal jätkas Kovalenko võistlemist Euroopa juunioride karikasarjas, kus naiste arvestuses tuli neljandaks, jättes paar etappi vahele rahapuuduse ja vigastuse pärast. 2017. aastal alustas Kovalenko võistlemist väiksema kubatuuriga klassis – Itaalia meistrivõistlustel Yamaha R3 sarjas. 2017. ja 2018. aastatel saavutas Kovalenko antud sarjas kolmanda koha naiste arvestuses. 2019. aastal nimetas Eesti Mootorrattaspordi Föderatsioon Kovalenko aasta naismotosportlaseks. 2020. aastal tuli Kovalenko Itaalia Yamaha R3 sarja meistriks naiste arvestuses.

2021. aastal valiti Kovalenko rahvusvahelise Mootorrattaspordi Föderatsiooni komisjoni liikmeks. Samaaegselt valiti Kovalenko Eesti Mootorrattaspordi Föderatsiooni naiste komisjoni juhiks.

Poliitiline tegevus 
Juunis 2017 astus ta Sotsiaaldemokraatlikku Erakonda. Sama aasta kohalikel valimistel kandideeris ta Tallinna linnas ja osutus 392 häälega valituks. Ta on 2017. aastast Tallinna Linnavolikogu liige ning kuulub volikogu korra- ja tarbijakaitsekomisjoni.

2019. aasta Riigikogu valimistel kandideeris ta Riigikokku valimisringkonnas nr 2 (Tallinna Kesklinna, Lasnamäe ja Pirita linnaosa). Ta kogus 357 häält ja ei osutunud valituks.

Erakondade Rahastamise Järelevalve Komisjonile (ERJK) esitatud valimiskampaania aruande kohaselt kulutas Kovalenko valimiskampaaniaks 41 315 eurot isiklikku raha, mis oli kandidaatidest suurim summa. Ühe talle antud hääle kohta kulus tal 115,73 eurot kampaaniaraha.

2. juunil 2020 astus Anastassia Kovalenko Sotsiaaldemokraatlikust Erakonnast välja.

2021. aasta kohaliku omavalitsuse volikogude valimistel kandideeris ta Keskerakonna nimekirjas ja valiti 339 häälega Tallinna linnavolikogu liikmeks.

2022. aasta aprillis pääses Kovalenko-Kõlvart riigikokku sotsiaaldemokraat Jevgeni Ossinovski asemel, kes lahkus parlamendist ja jätkab tööd Tallinna volikogu esimehena.

Artikkel 
 "Millisesse Euroopa föderatsiooni?" 08.04.2013, Postimees

Tunnustus 
 2019 – aasta parim naismotosportlane Eestis
 2016 – aasta parim naismotosportlane Eestis
 2015 – aasta mototegu Eestis
 2014 – aasta parim naismotosportlane Eestis

Isiklikku 
Anastassia on pere kuuest lapsest vanim – tal on kaks nooremat venda ja kolm nooremat õde.

Ta on lõpetanud Nõmme Muusikakooli klaveri erialal. Lisaks on ta kümme aastat tegelenud võistlustantsuga.

2022. aasta märtsi alguses abiellus Anastasia Kovalenko Tallinna linnapea Mihhail Kõlvartiga.

Viited

Välislingid 

 Särav Anastassia Kovalenko teeb Eesti motospordi ajalugu
 Anastassia Kovalenko makes motorsport history
 Anastassia Kovalenko treenib valitseva MotoGP maailmameistri isa käe all
 Anastassia Kovalenko tegi Eesti motospordi ajalugu
 Ringrajaprintsess Anastassia Kovalenko krooniti aasta parimaks naismotosportlaseks
 FOTOD: Helsingi motomessil esitleti Anastassia Kovalenko uut võistlustsiklit
 ILUS NAINE JA KIIRE TSIKKEL: Anastassia Kovalenko teeb Eesti motospordi ajalugu
 VIDEO ja FOTOD: Eesti motokaunitar võttis testisõidul Hispaanias uljalt kurve
 Kaugel naljast! Eesti naisringrajasõitja pääses Mika Kallio mototiimi
 Ringrajakaunitar Anastassia Kovalenko tuli Eesti karikavõitjaks
 FIM-i pealehel ilmus lugu Eesti motokaunitarist
 Eesti naisringrajasõitja lõpetas esimesed testisõidud Soome tiimi eest
 Helsingis esitleti Anastassia Kovalenko uue hooaja tsiklit
 Мотогонщица Анастасия Коваленко выходит на международный уровень
 Анастасия Коваленко стала первой эстонской профессиональной мотогонщицей
 Ringrajakaunitar Anastassia Kovalenko tuli Eesti karikavõitjaks
 Värskes Kroonikar kelmikas adrenaliinifänn Anastassia Kovalenko – iga sõit on mugavustsoonist väljumine
 Motonäitsik Anastassia Kovalenkot kohtab talvel Harvardis või Yale'is, suvel Audru ringrajal kihutamas
 VIDEO: Eesti parim naismotosportlane lõpetas esimesed testisõidud Aragonis
 Helsingi motomessil esitleti Anastassia Kovalenko uut võistlustsiklit
 Лучшая мотогонщица Эстонии Анастасия Коваленко выходит на международный уровень
 VIDEO | Motokaunitar Anastassia Kovalenko lõpetas esimesed testisõidud
 Мотогонщица Анастасия Коваленко будет выступать за финскую команду
 Анастасия Коваленко признана лучшей мотогонщицей Эстонии!
 Спортсменка-красавица сломала ключицу, но выиграла Кубок Эстонии
 ФОТО: Бесстрашная мотогонщица готовится к дебюту в Кубке Европы
 Naisringrajasõitja Anastassia Kovalenko tuli Eesti karikavõitjaks
 VIDEO ja FOTOD: Anastassia Kovalenko lõpetas esimesed testisõidud Aragonis
 Eesti naismootorrattur sõidab sel hooajal Mika Kallio võistkonnas
 Ringrajakaunitar tuli Eesti karikavõitjaks
 Анастасия Коваленко стала первой эстонской профессиональной мотогонщицей
 Королева мотогонок
 Anastassia Kovalenko teeb Eesti motospordis ajalugu
 Helsingis esitleti Anastassia Kovalenko uue hooaja tsiklit
 Анастасия Коваленко: эстонцы должны видеть в русскоязычной общине не проблему, а возможности
 "Endised erakonnakaaslased iseloomustavad Anastassia Kova­lenkot: tal puudusid põhimõtted" Eesti Ekspress, 6. aprill 2022

Eesti mootorrattasportlased
Sotsiaaldemokraatliku Erakonna poliitikud
Eesti Keskerakonna poliitikud
XIV Riigikogu liikmed
Tallinna Prantsuse Lütseumi vilistlased
Tartu Ülikooli õigusteaduskonna vilistlased
Sündinud 1991